Potomitan - KREYOLAD 669\nSiklis pa mannikou\nSé jou-tala ou sé di chien pisé anlè sé siklis la, pas sé pa ti an dévenn yo an dévenn. Yo ka pasé anlè yo kon mango mi oben mannikou asou lawout.\nTout moun ka kritiké siklis lè étranjé ka lavé sé kourè nou an, mé ki manniè yo pé antréné si yo pé pa alé asou lawout fè tjilomet. Pou yo sa ni ritm kout pédal? Sé koté ki plat ki ka baw ritm kout pédal. Anni gadé bien, pa ni kleb pa asou lakot karayib poutji? Eben sé pas ni trop mòn é sé pa sa ka ba’w kadans kout pédal. Malérezman sé pa asou Lanmanten ek Dikos ki ni lawout plat.\nDépi nanni nannan yo ponmet sé siklis-la an pis siklab pabò (Pays noyé). Oti’y? Nou ka bien kwè sa ja néyé yonndé siklis éti pé pa menm woulé ankò. Té ni lawout TCSP-a, é yo pa ni dwa alé anlè’y ankò menmsi i poko ka woulé. Sel koté siklis an sékirité, sé anlè vélo an kay.\nSimenn pasé ni an siklis ki ped ta’y la, pas an jenn boug abò loto pilé’y. Dé zot rivé Lamèna pas an loto ba yo an tap. Nou adan an périod éleksion, Adjilbè mandé:\n— Poutji lè yo ka fè lawout-la, yo pa ka fè an bann siklis dé met? Gwadloup ka fè’y es enjéniè nou pli enpiok?\n— Oben es yo rayi siklis?\nPétet fok sé kourè békàn an fè an opérasion mòlòkòy pou yo réklamé an pis siklab ka sòti anvil rivé jik dan lisid. Lè nou ké konprann lawout la sé pa ta loto selman, pétet nou ké rété tjwé siklis kon mannikou léswè. Poutji sé loto-a pa ka chonjé kod-lawout la, lè yo té ka pasé’y. Dapré mwen yo té ka mandé yo kité an distans o mwen an met senkant ant loto épi békàn.\nEs fodré yo téré sé siklis anlè bò lawout-la, pou fè yo pran konsians tibren?\nSa red pati bonmaten ay pran plézi’w asou békàn, ek viré dé pié douvan adan an bret mawogani!